b"\n_START_ARTICLE_\nLigeia\n_START_SECTION_\nRezumat\n_START_PARAGRAPH_\nNaratorul nedenumit descrie calit\xc4\x83\xc8\x9bile Ligeii, o femeie frumoas\xc4\x83, pasional\xc4\x83 \xc8\x99i inteligent\xc4\x83, cu p\xc4\x83rul ca pana corbului \xc8\x99i ochii \xc3\xaenchi\xc8\x99i la culoare, despre care crede c\xc4\x83 a \xc3\xaent\xc3\xa2lnit-o \xe2\x80\x9e\xc3\xaentr-un ora\xc8\x99 mare, plin de ruine, de l\xc3\xa2ng\xc4\x83 Rin\xe2\x80\x9d. El nu este \xc3\xaen m\xc4\x83sur\xc4\x83 s\xc4\x83-\xc8\x99i aduc\xc4\x83 aminte nimic despre trecutul Ligeii, nici m\xc4\x83car numele ei de familie, dar \xc3\xae\xc8\x99i aminte\xc8\x99te frumoasa ei \xc3\xaenf\xc4\x83\xc8\x9bi\xc8\x99are. Frumuse\xc8\x9bea ei, cu toate acestea, nu este una obi\xc8\x99nuit\xc4\x83. Naratorul o descrie ca fiind \xc3\xaenalt\xc4\x83 \xc8\x99i sub\xc8\x9biric\xc4\x83, cu unele \xe2\x80\x9eciud\xc4\x83\xc8\x9benii\xe2\x80\x9d. El \xc3\xaei prezint\xc4\x83 fa\xc8\x9ba \xc3\xaen detaliu, de la fruntea ei \xe2\x80\x9ef\xc4\x83r\xc4\x83 cusur\xe2\x80\x9d p\xc3\xa2n\xc4\x83 la ochii ei cu \xe2\x80\x9esfere divine\xe2\x80\x9d. Cei doi se c\xc4\x83s\xc4\x83toresc, iar Ligeia \xc3\xae\xc8\x99i impresioneaz\xc4\x83 so\xc8\x9bul cu imensele sale cuno\xc8\x99tin\xc8\x9be de fizic\xc4\x83 \xc8\x99i matematic\xc4\x83 \xc8\x99i cu competen\xc8\x9ba sa \xc3\xaen limbile clasice. Ea \xc3\xaencepe s\xc4\x83-i arate so\xc8\x9bului cuno\xc8\x99tin\xc8\x9bele sale de metafizic\xc4\x83 \xc8\x99i de \xc3\xaen\xc8\x9belepciune \xe2\x80\x9einterzis\xc4\x83\xe2\x80\x9d._NEWLINE_Dup\xc4\x83 o perioad\xc4\x83 nespecificat\xc4\x83 de timp Ligeia se \xc3\xaemboln\xc4\x83ve\xc8\x99te, face eforturi mari de a \xc3\xaenvinge boala \xc8\x99i \xc3\xaen cele din urm\xc4\x83 moare. Naratorul, \xc3\xaennebunit de durere, cump\xc4\x83r\xc4\x83 \xc8\x99i recondi\xc8\x9bioneaz\xc4\x83 o aba\xc8\x9bie \xc3\xaen Anglia. El se c\xc4\x83s\xc4\x83tore\xc8\x99te cur\xc3\xa2nd, f\xc4\x83r\xc4\x83 a fi \xc3\xaendr\xc4\x83gostit, cu \xe2\x80\x9eLady Rowena Trevanion, de Tremaine, cu p\xc4\x83rul blond \xc8\x99i ochii alba\xc8\x99tri\xe2\x80\x9d._NEWLINE_\xc3\x8en a doua lun\xc4\x83 a c\xc4\x83s\xc4\x83toriei, Rowena \xc3\xaencepe s\xc4\x83 sufere de febr\xc4\x83 agravant\xc4\x83 \xc8\x99i de anxietate. \xc3\x8entr-o noapte, c\xc3\xa2nd femeia era pe cale s\xc4\x83 le\xc8\x99ine, naratorul \xc3\xaei aduce o cup\xc4\x83 de vin. Drogat cu opiu, el vede (sau crede c\xc4\x83 vede) pic\xc4\x83turi dintr-\xe2\x80\x9eun lichid str\xc4\x83lucitor \xc8\x99i rubiniu\xe2\x80\x9d c\xc4\x83z\xc3\xa2nd \xc3\xaen pahar. Starea femeii se agraveaz\xc4\x83 rapid \xc8\x99i ea moare c\xc3\xa2teva zile mai t\xc3\xa2rziu, iar trupul ei este \xc3\xaenf\xc4\x83\xc8\x99urat \xc3\xaen giulgiu pentru \xc3\xaenmorm\xc3\xa2ntare._NEWLINE_Pe c\xc3\xa2nd naratorul priveghea peste noapte, el observ\xc4\x83 o revenire scurt\xc4\x83 a culorii \xc3\xaen obrajii Rowenei. Ea prezint\xc4\x83 \xc3\xaen mod repetat semne de revitalizare, \xc3\xaenainte de a rec\xc4\x83dea \xc3\xaen moarte aparent\xc4\x83. Pe m\xc4\x83sur\xc4\x83 ce \xc3\xaencearc\xc4\x83 s\xc4\x83 o resusciteze, revitaliz\xc4\x83rile ei devin treptat mai puternice, dar rec\xc4\x83derile mai abrupte. \xc3\x8en apropierea zorilor, \xc3\xaen timp ce naratorul st\xc4\x83 epuizat emo\xc8\x9bional ca urmare a luptelor petrecute \xc3\xaen timpul nop\xc8\x9bii, trupul \xc3\xaenf\xc4\x83\xc8\x99urat \xc3\xaen giulgiu re\xc3\xaenvie \xc3\xaenc\xc4\x83 o dat\xc4\x83, se ridic\xc4\x83 din pat \xc8\x99i se \xc3\xaendreapt\xc4\x83, cl\xc4\x83tin\xc3\xa2ndu-se, spre mijlocul \xc3\xaenc\xc4\x83perii. C\xc3\xa2nd el se \xc3\xaendreapt\xc4\x83 s\xc4\x83 o ating\xc4\x83, ea se fere\xc8\x99te, iar giulgiul care-i \xc3\xaenf\xc4\x83\xc8\x99ura capul cade pentru a dezv\xc4\x83lui un p\xc4\x83r de culoarea penei corbului \xc8\x99i ochi negri: Rowena s-a transformat \xc3\xaen Ligeia.\n_START_SECTION_\nIstoricul public\xc4\x83rii\n_START_PARAGRAPH_\n\xe2\x80\x9eLigeia\xe2\x80\x9d a fost publicat\xc4\x83 pentru prima dat\xc4\x83 \xc3\xaen num\xc4\x83rul din 18 septembrie 1838 a The American Museum of Science, Literature and the Arts, o revist\xc4\x83 editat\xc4\x83 la Baltimore de doi dintre prietenii lui Poe, dr. Nathan C. Brooks \xc8\x99i dr. Joseph E. Snodgrass. Revista i-a pl\xc4\x83tit lui Poe 10 dolari pentru \xe2\x80\x9eLigeia\xe2\x80\x9d._NEWLINE_Povestirea a fost extensiv revizuit\xc4\x83 \xc3\xaen anii urm\xc4\x83tori de dup\xc4\x83 prima sa publicare. A fost retip\xc4\x83rit\xc4\x83 \xc3\xaen Tales of the Grotesque and Arabesque (1840), volumul I al Phantasy Pieces (1842) \xc8\x99i Tales by Edgar Allan Poe (1845), precum \xc8\x99i \xc3\xaen periodicele New York World (15 februarie 1845) \xc8\x99i Broadway Journal (27 septembrie 1845). Poemul \xe2\x80\x9eViermele biruitor\xe2\x80\x9d a fost \xc3\xaencorporat pentru prima dat\xc4\x83 \xc3\xaen text (ca un poem compus de Ligeia) \xc3\xaen versiunea publicat\xc4\x83 \xc3\xaen New York World._NEWLINE_Prima traducere \xc3\xaen limba rom\xc3\xa2n\xc4\x83 a fost realizat\xc4\x83 de Ion Achimescu \xc8\x99i publicat\xc4\x83 \xc3\xaen revista Adev\xc4\x83rul ilustrat, anul III, 1897, nr. 15-19, fiind reeditat\xc4\x83 \xc3\xaen volumul Nuvele alese, tip\xc4\x83rit de Tipografia Dor. P. Cucu, 1912, pp. 28-52. Povestirea a fost tradus\xc4\x83 apoi de Barbu Constantinescu (inclus\xc4\x83 \xc3\xaen volumul Nuvele extraordinare, editat \xc3\xaen 1910 de Edit. Libr\xc4\x83riei Socec & Co. din Bucure\xc8\x99ti, \xc3\xaen Biblioteca Popular\xc4\x83 Socec, nr. 101-103, pp. 236-238) \xc8\x99i de Mihu Dragomir \xc8\x99i Constantin Vonghizas (inclus\xc4\x83 \xc3\xaen vol. Scrieri alese, editat \xc3\xaen 1969 de Editura pentru Literatur\xc4\x83 Universal\xc4\x83 din Bucure\xc8\x99ti \xc8\x99i reeditat ulterior \xc8\x99i de alte edituri). O alt\xc4\x83 traducere a fost realizat\xc4\x83 de Liviu Cotr\xc4\x83u \xc8\x99i publicat\xc4\x83 \xc3\xaen volumul Masca Mor\xc8\x9bii Ro\xc8\x99ii: schi\xc8\x9be, nuvele, povestiri (1831-1842), editat \xc3\xaen 2012 de Editura Polirom din Ia\xc8\x99i.\n_START_SECTION_\nAnaliz\xc4\x83\n_START_PARAGRAPH_\nNaratorul afirm\xc4\x83 despre Ligeia c\xc4\x83 \xc3\xael conducea ca pe un copil care privea la ea cu \xc3\xaencredere. La moartea ei, el este \xe2\x80\x9eun copil b\xc3\xa2jb\xc3\xa2ind \xc3\xaen \xc3\xaentuneric\xe2\x80\x9d cu o \xe2\x80\x9eperversitate de copil\xe2\x80\x9d. S-a sugerat c\xc4\x83, \xc3\xaen ciuda acestei dependen\xc8\x9be de ea, naratorul are o dorin\xc8\x9b\xc4\x83 simultan\xc4\x83 de a o uita (f\xc4\x83c\xc3\xa2ndu-l poate s\xc4\x83 fie \xc3\xaen imposibilitatea de a o iubi pe Rowena). Aceasta dorin\xc8\x9b\xc4\x83 de a uita este exemplificat\xc4\x83 \xc3\xaen incapacitatea sa de a-i \xc8\x99ti numele de familie al Ligeii. \xc3\x8en povestire se spune, totu\xc8\x99i, c\xc4\x83 naratorul nu a cunoscut niciodat\xc4\x83 numele ei de familie._NEWLINE_Naratorul afirm\xc4\x83 c\xc4\x83 Ligeia este extrem de inteligent\xc4\x83, \xe2\x80\x9ecum niciodat\xc4\x83 n-am mai v\xc4\x83zut la vreo femeie\xe2\x80\x9d. Cel mai important, ea i-a servit naratorului ca profesor \xc3\xaen \xe2\x80\x9eanchet\xc4\x83 metafizic\xc4\x83\xe2\x80\x9d, merg\xc3\xa2nd mai departe spre \xe2\x80\x9e\xc3\xaen\xc8\x9belepciunea divin\xc4\x83 prea pre\xc8\x9bioas\xc4\x83 pentru a nu fi interzis\xc4\x83!\xe2\x80\x9d Deci, cuno\xc8\x99tin\xc8\x9bele ei de misticism, combinate cu o dorin\xc8\x9b\xc4\x83 intens\xc4\x83 de via\xc8\x9b\xc4\x83 poate fi dus la revigorarea ei. Epigraful de deschidere, care este repetat \xc3\xaen cuprinsul povestirii, este atribuit lui Joseph Glanvill, de\xc8\x99i acest citat nu a fost g\xc4\x83sit \xc3\xaen opera lui Glanvill. Este posibil ca Poe s\xc4\x83 fi inventat citatul \xc8\x99i i-a ata\xc8\x99at numele lui Glanvill \xc3\xaen scopul de a-l asocia cu credin\xc8\x9ba lui Glanvill \xc3\xaen vr\xc4\x83jitorie._NEWLINE_Ligeia \xc8\x99i Rowena servesc ca opusuri estetice: Ligeia este o femeie cu p\xc4\x83rul ca pana corbului dintr-un ora\xc8\x99 de pe malul Rinului, \xc3\xaen timp ce Rowena (numit\xc4\x83 probabil dup\xc4\x83 personajul din Ivanhoe) este o anglo-saxon\xc4\x83 blond\xc4\x83. Aceast\xc4\x83 opozi\xc8\x9bie simbolic\xc4\x83 presupune contrastul \xc3\xaentre romantismul german \xc8\x99i englez._NEWLINE_Ceea ce a \xc3\xaencercat Poe s\xc4\x83 spun\xc4\x83 \xc3\xaen scena metamorfozei a fost dezb\xc4\x83tut, alimentat \xc3\xaen parte de una din scrisorile personale ale lui Poe \xc3\xaen care acesta contest\xc4\x83 faptul c\xc4\x83 a fost Ligeia a ren\xc4\x83scut \xc3\xaen corpul Rowenei (o declara\xc8\x9bie pe care el a retractat-o mai t\xc3\xa2rziu). Dac\xc4\x83 Rowena s-ar fi transformat de fapt \xc3\xaen moarta Ligeia, acesta este eviden\xc8\x9biat\xc4\x83 doar \xc3\xaen cuvintele naratorului, pun\xc3\xa2nd la \xc3\xaendoial\xc4\x83 validitatea sa. Naratorul s-a afirmat deja ca un dependent de opiu, f\xc4\x83c\xc3\xa2ndu-l un narator nesigur. De fapt, e poate gr\xc4\x83itor faptul c\xc4\x83 naratorul descrie la \xc3\xaenceputul povestirii frumuse\xc8\x9bea Ligeii ca \xe2\x80\x9estr\xc4\x83lucirea unui vis de opiu\xe2\x80\x9d. El poveste\xc8\x99te c\xc4\x83 \xe2\x80\x9e\xc3\xaen a\xc8\x9b\xc3\xa2\xc8\x9barea viselor de opiu, o strigam pe nume cu glas tare, \xc3\xaen lini\xc8\x99tea nop\xc8\x9bii... de parc\xc4\x83... a\xc8\x99 fi putut s-o mai aduc din nou pe c\xc4\x83r\xc4\x83rile p\xc4\x83r\xc4\x83site... ale acestui p\xc4\x83m\xc3\xa2nt\xe2\x80\x9d. Acest lucru poate fi interpretat ca o dovad\xc4\x83 c\xc4\x83 \xc3\xaentoarcerea Ligeii nu a fost nimic mai mult dec\xc3\xa2t o halucina\xc8\x9bie indus\xc4\x83 de consumul de droguri._NEWLINE_Dac\xc4\x83 revenirea Ligeii din moarte este literal\xc4\x83, cu toate acestea, ea pare s\xc4\x83 provin\xc4\x83 din afirma\xc8\x9bia ei c\xc4\x83 o persoan\xc4\x83 moare numai ca urmare a unei voin\xc8\x9be slabe. Acest lucru presupune, apoi, c\xc4\x83 o voin\xc8\x9b\xc4\x83 puternic\xc4\x83 va putea s\xc4\x83 \xc8\x9bin\xc4\x83 pe cineva \xc3\xaen via\xc8\x9b\xc4\x83. Nu este clar, totu\xc8\x99i, dac\xc4\x83 voin\xc8\x9ba Ligeii sau a so\xc8\x9bului ei este cea care o aduce pe Ligeia \xc3\xaenapoi dintre mor\xc8\x9bi._NEWLINE_Poemul din povestire, \xe2\x80\x9eViermele biruitor\xe2\x80\x9d, de asemenea, pune la \xc3\xaendoial\xc4\x83 \xc3\xaenvierea presupus\xc4\x83 a Ligeii \xc3\xaen povestire. Poemul arat\xc4\x83 \xc3\xaen esen\xc8\x9b\xc4\x83 o admitere a inevitabilei sale mortalit\xc4\x83\xc8\x9bi. De asemenea, includerea poemului amar ar fi fost menit\xc4\x83 s\xc4\x83 fie o ironie sau o parodie a conven\xc8\x9biei de la timpul scrierii sale at\xc3\xa2t \xc3\xaen literatur\xc4\x83, c\xc3\xa2t \xc8\x99i \xc3\xaen via\xc8\x9ba real\xc4\x83. La mijlocul secolului al XIX-lea era ceva obi\xc8\x99nuit s\xc4\x83 se sublinieze sacralitatea mor\xc8\x9bii \xc8\x99i frumuse\xc8\x9bea de a muri (vezi personajul Micul Johnny din Our Mutual Friend de Charles Dickens \xc8\x99i moartea lui Helen Burns \xc3\xaen Jane Eyre de Charlotte Bront\xc3\xab). \xc3\x8en schimb, Ligeia vorbe\xc8\x99te despre team\xc4\x83 personificat\xc4\x83 \xc3\xaen \xe2\x80\x9eceva ro\xc8\x99-s\xc3\xa2nge\xe2\x80\x9d. Alte interpret\xc4\x83ri au fost de asemenea sugerate._NEWLINE_Philip Pendleton Cooke, scriitor \xc8\x99i prieten al lui Poe, a sugerat c\xc4\x83 povestirea ar fi fost mult mai artistic\xc4\x83 dac\xc4\x83 posedarea Rowenei de c\xc4\x83tre Ligeia ar fi fost mai gradual\xc4\x83; Poe a fost de acord mai t\xc3\xa2rziu, de\xc8\x99i el folosise deja o posedare mai lent\xc4\x83 \xc3\xaen \xe2\x80\x9eMorella\xe2\x80\x9d. Poe a scris c\xc4\x83 ar fi trebuit ca Rowena posedat\xc4\x83 de Ligeia s\xc4\x83 recad\xc4\x83 la sinele s\xc4\x83u adev\xc4\x83rat, astfel \xc3\xaenc\xc3\xa2t ea ar putea fi \xc3\xaenmorm\xc3\xa2ntat\xc4\x83 ca Rowena, \xe2\x80\x9emodific\xc4\x83rile corporale sting\xc3\xa2ndu-se \xc3\xaen mod treptat\xe2\x80\x9d. Cu toate acestea, el a retractat aceast\xc4\x83 declara\xc8\x9bie \xc3\xaentr-o scrisoare ulterioar\xc4\x83.\n_START_SECTION_\nCa satir\xc4\x83\n_START_PARAGRAPH_\nAr fi existat anumite dezbateri dac\xc4\x83 Poe ar fi inten\xc8\x9bionat ca \xe2\x80\x9eLigeia\xe2\x80\x9d s\xc4\x83 fie o satir\xc4\x83 a fic\xc8\x9biunii gotice. \xc3\x8en anul \xc3\xaen care a fost publicat\xc4\x83 \xe2\x80\x9eLigeia\xe2\x80\x9d, Poe a publicat doar alte dou\xc4\x83 lucr\xc4\x83ri de proz\xc4\x83: \xe2\x80\x9eSiope\xe2\x80\x94A Fable\xe2\x80\x9d and \xe2\x80\x9eThe Psyche Zenobia, ambele satire \xc3\xaen stil gotic. Documentele justificative pentru aceast\xc4\x83 teorie includ aser\xc8\x9biunea c\xc4\x83 Ligeia este din Germania, o surs\xc4\x83 principal\xc4\x83 de fic\xc8\x9biune gotic\xc4\x83 \xc3\xaen secolul al XIX-lea, \xc8\x99i c\xc4\x83 descrierea de multe detalii nu spune nimic, mai ales \xc3\xaen descrierea ochilor ei. Naratorul descrie \xe2\x80\x9eexpresia\xe2\x80\x9d lor, ceea ce recunoa\xc8\x99te c\xc4\x83 este un \xe2\x80\x9ecuv\xc3\xa2nt f\xc4\x83r\xc4\x83 niciun sens\xe2\x80\x9d. Povestirea sugereaz\xc4\x83, de asemenea, c\xc4\x83 Ligeia este o transcendentalist\xc4\x83, un grup de oameni pe care Poe l-a criticat adesea.\n_START_SECTION_\nRecep\xc8\x9bie critic\xc4\x83\n_START_PARAGRAPH_\nCharles Eames de la The New World a comentat: \xe2\x80\x9eFor\xc8\x9ba \xc8\x99i \xc3\xaendr\xc4\x83zneala de concep\xc8\x9bie \xc8\x99i \xc3\xaenaltul nivel artistic, cu care este scos \xc3\xaen eviden\xc8\x9b\xc4\x83 scopul scriitorului, sunt la fel de admirabile\xe2\x80\x9d. Thomas Dunn English, scriind \xc3\xaen Aristidean din octombrie 1845, a spus c\xc4\x83 \xe2\x80\x9eLigeia\xe2\x80\x9d era \xe2\x80\x9ecea mai extraordinar\xc4\x83, de acest gen, dintre realiz\xc4\x83rile sale\xe2\x80\x9d._NEWLINE_Criticul \xc8\x99i dramaturgul irlandez George Bernard Shaw a spus: \xe2\x80\x9ePovestea lui Lady Ligeia nu este doar una dintre minunile literaturii: ea este de neegalat \xc8\x99i de neabordat\xe2\x80\x9d._NEWLINE_Profesoara Zoe Dumitrescu-Bu\xc8\x99ulenga a scris c\xc4\x83 \xe2\x80\x9eLigeia\xe2\x80\x9d are la baz\xc4\x83 \xe2\x80\x9emotivul metempsihozei, al re\xc3\xaencarn\xc4\x83rilor unui suflet \xc3\xaen variate \xc3\xaenveli\xc8\x99uri \xc3\xaen vie\xc8\x9bi succesive\xe2\x80\x9d, ea nefiind \xe2\x80\x9edec\xc3\xa2t o alt\xc4\x83 modalitate de prelungire a vie\xc8\x9bii individului \xc3\xaen timp, o liber\xc4\x83 mi\xc8\x99care \xc3\xaenainte \xc8\x99i \xc3\xaenapoi pe dimensiunile timpului\xe2\x80\x9d.\n_START_SECTION_\nAdapt\xc4\x83ri teatrale, cinematografice \xc8\x99i de televiziune\n_START_PARAGRAPH_\nRoger Corman a adaptat povestirea \xc3\xaen filmul The Tomb of Ligeia din 1964. Acesta a fost ultimul din cele opt adapt\xc4\x83ri cinematografice realizate de Corman dup\xc4\x83 operele lui Edgar Allan Poe._NEWLINE_Tema mor\xc8\x9bii \xc8\x99i \xc3\xaenvierii unei femei iubite din Ligeia a fost dezvoltat\xc4\x83 ulterior de Alfred Hitchcock \xc3\xaen Vertigo._NEWLINE_Povestirea a fost adaptat\xc4\x83 recent a fost adaptat \xc3\xaentr-un film independent din 2008 cunoscut ini\xc8\x9bial sub titlul Edgar Allan Poe's Ligeia, dar redenumit ulterior ca The Tomb, de scriitorul John Shirley. Rolurile principale din film sunt interpretate de Wes Bentley, Michael Madsen \xc8\x99i Eric Roberts."